## Uputa o vođenju kreditnih spisa

### NN 36/1999 (15.4.1999.), Uputa o vođenju kreditnih spisa

# HRVATSKA NARODNA BANKA

Na temelju članka 75. Zakona o Hrvatskoj narodnoj banci ("Narodne novine"
35/95 - pročišćeni tekst) i točke XXIV. Odluke o raspoređivanju plasmana
i izvanbilančnih rizičnih stavki i utvrđivanju izloženosti banke ("Narodne
novine" broj 32/99), donosim

## **UPUTU**

### **ZA VOĐENJE KREDITNIH SPISA**

I. OPĆI DIO

1. Uprava banke i više rukovodstvo dužni su osigurati da se svi postupci
odobravanja plasmana definiranih u Uputi za jedinstvenu primjenu Odluke
o raspoređivanju plasmana i izvanbilančnih rizičnih stavki i utvrđivanju
izloženosti banke te ulaganja u vrijednosne papire, kronološki prate: od
zahtjeva za kredit, analize kreditnog zahtjeva odnosno ulaganja u vrijednosne
papire, izrade kreditnog prijedloga i praćenja kakvoće tako uspostavljenog
potraživanja sve do konačne otplate ili likvidacije na drugi način, na
temelju adekvatne i točne dokumentacije i podataka.

2. Vođenje i održavanje kreditnih spisa je dužnost i odgovornost osobe
zadužene za obradu kreditnog ili sličnog zahtjeva, čija je obveza osigurati
pouzdanost i potpunost dokumenata u kreditnim spisima.

II. DOKUMENTACIJA ZA ODOBRAVANJE PLASMANA

3. Banka je dužna voditi kreditne spise po potraživanjima za plasmane
koji su organizirani u dva dijela: opći dio i posebni dio.

4. Opći dio kreditnih spisa sadrži opće podatke o dužniku, a najmanje
sljedeće podatke:

1) naziv dužnika (ime i prezime) i sjedište (prebivalište i adresa),
matični broj (JMBG) i oznaku nacionalne klasifikacije djelatnosti (NKD),
s ažurnim spisima o registraciji i upisu u trgovački registar (zaposlenje
i status),

2) utvrđivanje dokaza o pravnoj sposobnosti dužnika,

3) utvrditi najvažnije dioničare odnosno vlasnike poslovnih udjela potencijalnog
dužnika, te utvrditi povezane osobe s potencijalnim dužnikom, odnosno sudužnika
kad je glavni dužnik fizička osoba,

4) utvrditi imena predsjednika i članova uprave te prokurista,

5) utvrditi u koju grupu poduzetnika je trgovačko društvo razvrstano
(mali, srednji ili veliki), koliko ima zaposlenih, ima li svoje ispostave
u zemlji ili inozemstvu, ili je ukupno poslovanje vezano samo za sjedište
tvrtke,

6) popis jamaca s potrebnim podacima,

7) ime i prezime djelatnika banke koji je zadužen za praćenje i druga
kreditna ovlaštenja.

5. Poseban dio kreditnih spisa sadrži financijske podatke i dokumentaciju
o financijskom stanju i provedenim analizama financijskog stanja dužnika,
a najmanje sljedeće podatke:

1) zahtjev za odobravanje kredita,

2) financijske izvještaje (po mogućnosti revidirane), najmanje za posljednje
dvije godine koji prethode godini u kojoj se podnosi zahtjev, odnosno podatke
o financijskom stanju kad su dužnici fizičke osobe,

3) namjena plasmana, te roka na koji se plasiraju odnosno ulažu sredstva,

4) dokumentacija i podaci o instrumentima osiguranja naplate, procjena
vrijednosti instrumenata osiguranja, kontinuirano praćenje vrijednosti,
pravne sigurnosti i tržišne situacije glede instrumenata osiguranja naplate
potraživanja, te mjesto na kojem su te vrijednosti pohranjene,

5) analizu financijskog stanja i ekonomskog položaja dužnika u okviru
njegove gospodarske grane i perspektive poslovanja u budućnosti u cilju
utvrđivanja njegove kreditne sposobnosti,

6) procjena kreditne sposobnosti fizičke osobe te stabilnosti njezinih
priljeva u budućnosti iz kojih bi se trebale plaćati obveze po plasmanima,

7) iznos i kvaliteta imovine dužnika,

8) iznos potraživanja i obveza dužnika prema rokovima dospijeća,

9) referat, odnosno kreditni prijedlog ili prijedlog za ulaganje,

10) odluka nadležnog tijela o odobrenju plasmana,

11) ugovor o kreditu ili drugom obliku plasmana i dokumentaciju o stavljanju
kredita u tečaj,

12) vrsta potraživanja, analitički račun i individualnu partiju potraživanja
na kojima se vodi u poslovnim knjigama banke,

13) opis tijeka kretanja financijskog položaja dužnika (na osnovi ažurnih
financijskih izvještaja) i u svezi s tim procjena kvalitete plasmana (oznakom
rizične skupine),

14) ostala dokumentacija (poslovno dopisivanje, opomene, zahtjevi za
ovrhu, podnijete tužbe i sl.).

6. Kreditni spisi moraju se voditi uredno i ažurno, a za svaki spis
mora biti utvrđen djelatnik banke koji ga vodi.

7. Za plasmane koji su osigurani nekretninama, dodatna dokumentacija
u kreditnim spisima mora sadržavati:

1) originalne primjerke dokumenata o stjecanju fiducijarnog vlasništvu,
hipoteci koji su ovjereni od javnog bilježnika,

2) izvješće o procjeni kojom se potvrđuje i/ili podupire tržišna vrijednost
imovine koja je ponuđena kao instrument osiguranja naplate,

3) dokumente koji potvrđuju prodajnu cijenu imovine ponuđene kao instrument
osiguranja naplate ukoliko je kredit odobren u svrhu financiranje nabavke
(kupnje) iste.

8. Za plasmane koji su odobreni na osnovi zaloga ili prijenosa vlasništva
pokretne imovine, u kreditnim spisima moraju biti dokumenti kojima se dokazuje
pravo banke da stekne i/ili proda imovinu iz koje će se naplatiti potraživanja
po osnovi plasmana, procjenjena tržišna vrijednost imovine kojom se osigurava
plasman i dokazi o osiguranju kod osiguravajućeg društva. Isti postupak
mora se provesti i na imovini za čiju kupnju je odobren plasman, a koja
istodobno služi kao instrument osiguranja naplate.

III. ODRŽAVANJE I VOĐENJE KREDITNIH SPISA PO STEČENIM PLASMANIMA

9. Ukoliko banka stekne potraživanje po plasmanu od druge banke, djelomično
ili u cjelosti, dužna je danom potpisivanja ugovora o stjecanju plasmana
otvoriti kreditne spise.

U kreditne spise moraju biti uloženi svi primjerci dokumenata koji su
se nalazili u kreditnim spisima prvobitne banke kreditora, sukladno ovoj
Uputi, s tim da su ovjereni od strane banke prvobitnog kreditora.

10. Osim prethodno navedenih dokumenata banka koja preuzima plasman
mora u kreditnim spisima osigurati podatke i informacije od banke, koja
je prenijela plasman, o stanju duga po glavnici, kamati, proviziji i naknadi
te podatke o urednosti plaćanja dospjelih obveza dužnika.

11. Ukoliko se stječe neko potraživanje koje se smatra plasmanom u smislu
točke 1. ove Upute, od osobe koja nije banka, banka koja stječe prava po
plasmanu, dužna je uspostaviti i osigurati kreditne spise prema ovoj Uputi.

IV. ODRŽAVANJE I VOĐENJE KREDITNIH SPISA O PLASMANIMA KOJE JE
BANKA PRODALA ILI USTUPILA

12. U slučajevima prodaje ili prijenosa potraživanja po plasmanima na
drugu banku, banka koja prenosi potraživanja dužna je kreditne spise ažurirati
te u njih uložiti ugovore o prodaji/prijenosu potraživanja po plasmanu,
te sve dokumente ovjeriti.

13. Kreditni spisi zaključuju se i primjerak se predaje banci stjecatelju
tih potraživanja kada je ta banka izvršila svoje obveze po ugovoru o stjecanju/kupnji
potraživanja po plasmanu.

V. DOKUMENTACIJA O PROMJENAMA DUŽNIKA PO PLASMANU

14. Dužnik odnosno korisnik sredstava po plasmanu može biti promijenjen
ukoliko se banka kreditor suglasi s tom promjenom.

U tom slučaju banka je dužna osigurati sve podatke i ažurirati kreditne
spise shodno odredbama točke 4. i 5. ove Upute.

15. Ukoliko novi dužnik ponudi dodatne ili nove instrumente osiguranja
naplate umjesto instrumenata koje je osiguravao prethodni dužnik, kreditni
spisi po toj osnovi ažuriraju se shodno odredbama točke 7. i 8. ove Upute.

VI. VOĐENJE KREDITNIH SPISA O POTENCIJALNIM OBVEZAMA BANKE

16. Potencijalne obveze prema točki 1. ove Upute smatraju se također
plasmanima i po toj osnovi banke su dužne voditi kreditne spise jednako
kao i za plasmane koji se evidentiraju u bilanci banke.

U kreditnim spisima banka vodi detaljne podatke o svakom zaključenom
ugovoru i izdanoj bankovnoj garanciji, jamstvu, avaliranoj mjenici, otvorenom
nepokrivenom akreditivu i drugoj potencijalnoj rizičnoj obvezi koja se
evidentira u izvanbilančnim zapisima.

17. Izdane bankovne garancije banka je dužna voditi u kreditnim spisima
u kojima mora biti dokumentacija iz točke 4. i 5. odnosno 7. i 8. ove Upute.
Primjerak ugovora o bankovnoj garanciji i bankovna garancija, koja mora
biti izdana u pismenom obliku, sastavni su dijelovi kreditnog spisa.

VII. ZAKLJUČNE ODREDBE

18. Uprava banke i više rukovodstvo moraju osigurati djelatnicima unutarnje
kontrole i unutarnje revizije pristup svim kreditnim spisima, u obavljanju
njihove zadaće.

19. Ova uputa stupa na snagu danom objave u "Narodnim novinama" a primjenjuje
se od 1. travnja 1999. godine.

O. br. 67-100/04-99/MŠ
Zagreb, 2. travnja 1999.

Guverner
Hrvatske narodne banke
**dr. Marko Škreb**, v. r.

Uputa, NN 36/1999-744